《夜坐怀子肃子仪》
宋代·赵蕃

寒灯耿书窗，槁叶鸣竹屋。
怀人在咫尺，令我叹幽独。
难兄如大苏，令弟优小陆。
未容待明光，端合校天禄。
如何衫尚青，或乃袍更鹄。
又疑致远大，无事计淹速。
不然被造化，宁忍恣颠覆。
如我辱交友，蒙顾等骨肉。
三年且过半，良晤可不促。
要将倡酬诗。尽用首尾录。
我曾泛荆溪，君亦访怀玉。
他年三人名，定载图经续。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。